John Philip Sousa

John Philip Sousa (født 6. november 1854 i Washington, DC i USA, død 6. mars 1932 i Reading i Pennsylvania) var en amerikansk komponist og korpsdirigent. Han er kanskje en av de mest kjente marsjkomponistene. 


== Liv og virke ==


=== Bakgrunn ===
John Philip Sousa, sønn av spansk-portugisiske John Antonio Sousa og bayerske Maria Elisabeth Trinkhaus, var den tredje i rekken av en søskenflokk på ti. Faren var trombonist i The U.S. Marine Band og John Philip vokste med det opp i en verden fylt av korpsmusikk. Seks år gammel begynte han å lære å synge og spille en rekke strenge- og messinginstrumenter. Etter å ha forsøkt å rømme avgårde med et sirkusorkester, fikk han som trettenåring lov til å spille med faren i U.S. Marine Band. 


=== Musiker ===
Sousa forlot militærkorpset i 1875, han tok da til å turnere en tid som fiolinist og kom etterhvert til å dirigere ymse teaterorkestre. Ett av dem var Gilbert & Sullivan's H.M.S. Pinafore på Broadway; noe som ledet til et møte med Jane van Middlesworth Bellis, som han 30. desember 1879 giftet seg med. 
I september 1880 returnerte imidlertid Sousa til Washington for å dirigere U.S. Marine Band («The President's Own»), noe han gjorde fram til han dannet sitt eget profesjonelle orkester, The Sousa Band, i 1892. Sousas orkester, med fremragende musikere som Herbert Clarke, Del Staigers og Arthur Pryor, ble meget populært. The Sousa Band kom til å turnere over store deler av verden, deriblant i Canada, Storbritannia, Kanariøyene, Sør-Afrika, Australia, New Zealand, Fiji og Hawaii. 
Sousa døde 77 år gammel, etter en musikkprøve med The Ringgold Band i Reading i Pennsylvania.


=== Musikk ===
Sousa skrev over 100 marsjer i løpet av sin karriere, men han skrev også en masse annen musikk – deriblant operaer/operetter, overtyrer, suiter og konsertstykker, korverk, solostykker, transkripsjoner og arrangement.


==== Utvalgte verker ====
Totalt står Sousa oppført med 595 forskjellige komposisjoner, her følger et lite utvalg av de mest populære:


==== Marsjer ====
El Capitan (1886), marsj
The Washington Post (1889), marsj
The Liberty Bell (1893), marsj
King Cotton (1895), marsj
The Stars and Stripes Forever (1896), marsj


==== Operaer/operetter ====
El Capitan (1895)
The Bride Elect (1897) («The Wolf»)
The American Maid (The Glass Blowers) (1909)


==== Solostykker ====
La Reine d'Amour (kornett) (1879)
Nymphalin (fiolin) (1880)
Belle Mahone (saksofon) (1885)


== Trivia ==
Sousafonen har fått navn etter ham.


== Referanser ==


== Eksterne lenker ==
(en) John Philip Sousa – kategori av bilder, video eller lyd på Commons 
(en) John Philip Sousa på Internet Movie Database 
(sv) John Philip Sousa i Svensk Filmdatabas 
(fr) John Philip Sousa på Allociné 
(en) John Philip Sousa på AllMovie 
(en) John Philip Sousa hos Internet Broadway Database 
(en) John Philip Sousa på Apple Music 
(en) John Philip Sousa på Discogs 
(en) John Philip Sousa på MusicBrainz 
(en) John Philip Sousa på Spotify 
(en) John Philip Sousa på Songkick 
(en) John Philip Sousa på Last.fm 
(en) John Philip Sousa på AllMusic 
(en) Fritt tilgjengelige noter av John Philip Sousa i International Music Score Library Project
Dallas Wind Symphony sin ressursside